ગત મોડી રાત્રે વાપી-સેલવાસ રોડ પર અાવેલા ચણોદ ગામમાંથી પુરપાટ ઝડપે એક મહિન્દ્રા એસયુવી કાર નીકળી હતી. અા કારચાલકે સૌ પ્રથમ ચણોદ ગામના દરવાજા નજીક બાઈક લઈને પસાર થતાં દિનેશભાઈ નામના એક વ્યક્તિને ટક્કર મારી હતી. જોકે અા અકસ્માતમાં દિનેશભાઈ બચી ગયા હતા. ત્યારબાદ સેલવાસ રોડ પર એક ગાર્મેન્ટ કંપનીની સામેથી બે બાઈક પર જતાં ચાર યુવકોને એસયુવી કારચાલકે ટક્કર મારી હતી. ટક્કર વાગતાં ચારેય યુવાનો દસ ફૂટથી વધુ હવામાં ફંગોળાયા હતાં. શરીરમાં ગંભીર ઈજા થવાના કારણે ચારેય યુવકોના ઘટનાસ્થળે જ મોત નિપજ્યા હતા. અકસ્માત બાદ એસયુવી કાર થોડે અાગળ જઈ અને ડિવાઈડર સાથે ટકરાઈને ઊભી રહી ગઈ હતી અને કારચાલક ત્યાંથી નાસી છૂટ્યો હતો.